Urmareste Modifică dimensiunea fontului: Play

Bucureşti, 6 apr /Agerpres/ - Procurorul şef al DNA, Laura Codruţa Kovesi, a participat la o videoconferinţă a experţilor în anticorupţie şi reforma sectorului public din regiunea America Latină - Caraibe, organizată de Banca Mondială.



Potrivit unui comunicat postat joi pe site-ul DNA, evenimentul a fost organizat în urmă cu o zi, la Washington.



"Evenimentul este un exerciţiu de schimb de bune practici la care participă personalul Băncii Mondiale din regiunea respectivă, precum şi experţi implicaţi în programele anticorupţie din alte regiuni ale lumii. De la Bucureşti, procurorul şef al Direcţiei Naţionale Anticorupţie a făcut o prezentare a rezultatelor obţinute de România în eforturile de combatere a corupţiei, a provocărilor rămase şi a experienţei procurorilor din cadrul DNA. De asemenea, a răspuns unor întrebări adresate de participanţii la acest eveniment", se precizează în comunicat.



Conform aceleiaşi surse, reprezentanţii Băncii Mondiale au considerat că experienţa României în domeniul anticorupţiei este considerată utilă pentru multe ţări din America Latină. AGERPRES/(AS - autor: George Onea, editor: Mihai Simionescu)